ລາວ​ທໍາລາຍຢາ​ບ້າ​ ຫລາຍ​ກວ່າ 21 ລ້ານ​ເມັດ
ລາວ​ເຜົາ​​ຢາ​ບ້າ​ຈໍານວນ​ຫລາຍ​ກວ່າ 21 ລ້ານ​ເມດ ຫລື​ໜັກ​ກວ່າ 2 ຕັນ​ທີ່​ຍຶດ​ໄດ້​ຈາກ​ພວກນັກ​ຄ້າ​ຢາ​ເສບ​ຕິດ​ແລະ​ຜູ້​ຕ້ອງ​ຫາ​ຄະດີ ຢາເສບຕິດ
ທາງການລາວເຜົາທໍາລາຍຢາບ້າຈໍານວນຫລາຍກວ່າ 21 ລ້ານເມັດ ຫລືໜັກກວ່າ 2 ໂຕນ ທີ່ຍຶດໄດ້ ຈາກບັນດານັກຄ້າຢາເສບຕິດແລະຜູ້ຕ້ອງຫາໃນຄະດີຢາເສບຕິດຈາກທົ່ວປະເທດໃນ ຮອບປີ 2010 ນີ້ ທາງການລາວ ໂດຍຫ້ອງການຕໍາຫລວດປາບປາມຢາເສບຕິດ ກະຊວງປ້ອງກັນຄວາມສະຫງົບພາຍໃນ ໄດ້ທໍາການເຜົາທໍາ ລາຍຢາບ້າຈໍານວນ 21 ລ້ານ 8 ແສນກວ່າເມັດ ຫລືຄິດເປັນນໍ້າໜັກລວມກັນເຖິງ 2,183 ກິໂລກໍາ ໃນວັນທີ່ 27 ເດືອນ ຕຸລາທີ່ຜ່ານມານີ້ ຢູ່ສະໜາມກີລາຂອງກະຊວງປ້ອງກັນຄວາມສະຫງົບພາຍໃນໂດຍມີ ທ່ານຄໍາ ແສນສຸວົງ ລັດຖະມົນຊ່ວຍວ່າການກະຊວງ ເປັນປະທານໃນການເຜົາທໍາລາຍຄັ້ງນີ້ ໂດຍຢາບ້າທີ່ຖືກເຜົາທໍາລາຍໄປທັງໝົດໃນຄັ້ງຫລ້າສຸດນີ້ເປັນຢາບ້າຂອງກາງທີ່ຕໍາຫລວດປາບປາມຢາເສບຕິດຍຶດໄດ້ໃນຂະນະ ທໍາການຈັບກຸມບັນດາພໍ່ຄ້າຢາເສບຕິດເຫລົ່ານີ້ຢ່າງເປັນທາງການແລ້ວ ຍິ່ງໄປກວ່ານັ້ນ ຢາບ້າທີ່ຖືກເຜົາທໍາລາຍໄປໃນຄັ້ງນີ້ກໍຍັງຖືວ່າມີຈໍານວນແລະນໍ້າໜັກຫລາຍທີ່ສຸດທີ່ທາງການລາວເຄີຍເຜົາທໍາລາຍໃນຄັ້ງທີ່ຜ່ານໆມາອີກດ້ວຍ ໂດຍສະເພາະແມ່ນຖ້າຫາກທຽບກັບການເຜົາທໍາລາຍຢາເສບຕິດໃນໂອກາດວັນຕ້ານຢາເສບຕິດສາກົນເມື່ອເດືອນມິຖຸນາທີ່ຜ່ານມາ ກໍຈະເຫັນໄດ້ຢ່າງຊັດເຈນວ່າຢາບ້າທີ່ ຖືກເຜົາທໍາລາຍໄປໃນຄັ້ງລ່າສຸດນີ້ເພີ່ມຂຶ້ນຈາກຄັ້ງກ່ອນເຖິງກວ່າ 20 ເທົ່າຕົວ ເນຶ່ອງຈາກການເຜົາທໍາລາຍຢາ ເສບຕິດໃນຄັ້ງກ່ອນມີຢາບ້າລວມຢູ່ດ້ວຍພຽງ 103 ກິໂລກໍາຈາກຢາເສບຕິດທີ່ຖືກເຜົາທໍາ ລາຍໄປທັງໝົດຫລາຍກວ່າ 3 ໂຕນນັ້ນເອງ ແຕ່ຢ່າງໃດກໍຕາມ ທາງການລາວກໍຢືນຢັນມາໂດຍຕະຫລອດວ່າບໍ່ມີການຜະລິດຢາບ້າຢູ່ໃນລາວ ຫາກແຕ່ລາວກໍຕົກເປັນທັງຕະຫລາດຮອງຮັບແລະທາງຜ່ານຂອງການຂົນສົ່ງຢາບ້າຈາກເຂດສາມທອງຫລ່ຽມຄໍາຕໍ່ໄປຍັງຕ່າງປະເທດຫລາຍຂຶ້ນນັບມື້ ທາງດ້ານທ່ານສຸບັນ ສະລິດທິລາດ ປະທານຄະນະກໍາມະການຄວບຄຸມແລະກວດຢາເສບຕິດແຫ່ງຊາດລາວກໍ ຍອມຮັບວ່າສະຖານະການທີ່ໜ້າເປັນຫ່ວງອີກປະການນຶ່ງ ກໍຄືການທີ່ປະຊາຊົນລາວໄດ້ພາກັນກັບຄືນໄປລັກລອບປູກຝິ່ນຫລາຍຂຶ້ນ ດັ່ງທີ່ທ່ານສຸບັນ ໄດ້ໃຫ້ການອະທິບາຍວ່າ: ຊຶ່ງດ້ວຍສະຖານະການດັ່ງກ່າວ ຈຶ່ງເຮັດໃຫ້ທາງການສະຫະລັດໄດ້ໃຫ້ການຊ່ວຍເຫລືອທາງການລາວເປັນກໍລະນີພິເສດໃນມູນຄ່າ 650,000 (ຫົກແສນຫ້າໝື່ນ) ໂດລາ ເມື່ອບໍ່ນານມານີ້ ໂດຍ ໄດ້ແບ່ງການຊ່ວຍເຫລືອອອກເປັນ 3ສ່ວນ ກໍຄື 2ແສນໂດລາ ສໍາລັບສົ່ງເສີມການປູກພືດຊະນິດອື່ນໆທົດແທນການປູກຝິ່ນ ແລະ 2 ແສນໂດລາສໍາລັບການບັງຄັບ ໃຊ້ກົດໝາຍຕໍ່ຜູ້ກະທໍາຄວາມຜິດ ກ່ຽວກັບຢາເສບຕິດ ສ່ວນອີກ 2 ແສນ 5ໝື່ນໂດລາທີ່ເຫລືອນັ້ນ ກໍຈະຖືກນໍາໃຊ້ ເພື່ອການຫລຸດ ຜ່ອນການຊົມໃຊ້ ຢາເສບຕິດຊະນິດຕ່າງໆໃນກຸ່ມປະຊາກອນລາວເປັນດ້ານຫລັກ ທັງນີ້ທາງການລາວໄດ້ປະເມີນສະຖານະການວ່າໃນປັດຈຸບັນນີ້ມີປະຊາຊົນລາວທີ່ຍັງພາກັນສູບຢາຝິ່ນຢູ່ຫລາຍກວ່າ 15,000 ຄົນ ໃນຂະນະດຽວກັນກໍມີເຍົາວະຊົນລາວຫລາຍກວ່າ 5 ໝື່ນຄົນທີ່ຕິດຢາບ້າ ສ່ວນການລັບລອບປູກຝິ່ນນັ້ນກໍມີເນື້ອທີ່ກວ້າງກວ່າ 1,600 ເຮັກຕ້າໃນພາກເໜືອ ເຖິງແມ່ນວ່າລັດຖະບານລາວຈະປະກາດໃຫ້ລາວເປັນປະເທດທີ່ປອດຈາກການປູກຝິ່ນຢ່າງສິ້ນເຊີງນັບແຕ່ປີ 2006 ມາແລ້ວກໍຕາມ